作者:陳著
標題:沁園春
內容:吾竹窗兄，吾能評者，只將竹看。是丹山佳氣，胚腪茂直，嵩溪潤脈，滋養清堅。雪虐霜凌，風饕雨惡，撼頓侵欺今幾年。元無損，這虛心實節，卻自依然。人間。輸此君賢。可曾向紅塵裡著鞭。稱翩翩侶鳳，舞依翡翠，昂昂雛鶴，立倚琅玕。動處非情，靜中自韻，全得生來瀟灑天。須長在，在月窗窗北，石澗東邊。